VSL sklep I Cp 1403/2011
Sodna praksa višjih sodišč, 2012-01-17

sodna taksa za pritožbo - sankcija za neplačilo sodne takse - zavrženje pritožbe

Pritožbene navedbe, da se je tožena stranka septembra, ko bi morala plačati sodno takso, znašla v težki situaciji in slabem psihofizičnem stanju, so za razsojo o tem, ali je sodišče pravilno štelo pritožbo za umaknjeno, pravno neodločilne. Toženka sama priznava, da ji je poznana zakonska določba, da se ob neplačilu sodne takse pritožba šteje za umaknjeno, na kar je bila opozorjena tudi s pravnim poukom, poleg tega pa ima ves čas pooblaščenko. Zato bi morala poskrbeti, da s plačilom sodne takse zadosti procesnim predpostavkam za obravnavanje pritožbe.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom odločilo, da je pritožba toženke zoper sodbo opr. št. I P 29/2005 z dne 14.1.2010, vložena dne 28.5.2010, umaknjena.

Zoper navedeni sklep vlaga pritožbo toženka brez navedbe pritožbenih razlogov, s predlogom, da višje sodišče izpodbijani sklep odpravi. Septembra, ko je bila izdana odločba o plačilu sodne takse, je bila v težkem življenjskem obdobju, izgubila je voljo do življenja, imela je zdravstvene težave, več prometnih nesreč in težave v družini. Po desetih letih dokazovanja izigranosti s strani bivšega moža in družbenika je izgubila pravdo, s tem pa vsakršno upanje in voljo. Vse, kar ji je ostalo, so njeni trije otroci, a vsi trije so bili septembra brez zaposlitve, njeno psihofizično stanje pa na meji preživetja, zato sodnih taks ni bila sposobna plačati, niti poslati vloge in dokazila za oprostitev, čeprav ji je znana zakonska določba o plačilu sodnih taks. Ponovno vlaga vlogo za oprostitev sodnih taks s prilogami o premoženjskem stanju.

Za odločanje o prošnji za oprostitev plačila sodnih taks je pristojno sodišče prve stopnje, zato se pritožbeno sodišče do predloga tožnice ne bo opredeljevalo.

Po določilu prvega odstavka 105.a člena Zakona o pravdnem postopku (ZPP) mora biti ob vložitvi pritožbe plačana sodna taksa. Če slednja ni plačana v roku, ki ga določi sodišče, in niso podani pogoji za oprostitev, odlog ali obročno plačilo sodnih taks, se šteje, da je vloga umaknjena (tretji odstavek 105.a člena ZPP). Sodišče prve stopnje je zaradi neplačila sodne takse v roku, ki ga je določilo, pravilno štelo pritožbo za umaknjeno, saj niso bili podani pogoji za oprostitev, odlog ali obročno plačilo sodnih taks, o čemer je bilo predhodno odločeno s sklepom I P 29/2005 z dne 28.7.2010, ki je postal pravnomočen 2.9.2010.

Pritožbene navedbe, da se je tožena stranka septembra, ko bi morala plačati sodno takso, znašla v težki situaciji in slabem psihofizičnem stanju, so za razsojo o tem, ali je sodišče pravilno štelo pritožbo za umaknjeno, pravno neodločilne. Toženka sama priznava, da ji je poznana zakonska določba, da se ob neplačilu sodne takse pritožba šteje za umaknjeno, na kar je bila opozorjena tudi s pravnim poukom, poleg tega pa ima ves čas pooblaščenko. Zato bi morala poskrbeti, da s plačilom sodne takse zadosti procesnim predpostavkam za obravnavanje pritožbe.

Glede na ugotovljeno je pritožbeno sodišče pritožbo zavrnilo in potrdilo sklep sodišča prve stopnje (2. točka 365. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.